Blaha, Ľuboš, poslanec NR SR (2023-02-01):
Vážené dámy, vážení páni, dovoľte mi tak isto nadviazať na príhovor predsedu strany SMER – sociálna demokracia Roberta Fica, ktorý zdôraznil hodnotu, ktorú naša vláda absolútne prestala rešpektovať, hodnotu mieru. A ja som veľmi rád, že ľudia na celom Slovensku môžu počuť, že ak budeme mať možnosť sedieť v budúcej vláde, na Ukrajinu nepôjde ani jeden náboj. A to je veľmi dôležitý signál pre celú slovenskú verejnosť, nech vedia, že pokiaľ ostane táto vláda pri moci, pokiaľ bude ďalej vládnuť pravica a ľudia ako Naď, ako Čaputová a ďalší, tak bude podpora vojny rásť, eskalovať konflikt a možno to skončí až jadrovou vojnou. Ale pokiaľ sa k moci dostane ľavica a vlastenecké sily, tak je šanca na to, že Slovensko nebude zapojené do vojny a že dokážeme usilovať o mier. A toto je náš zásadný cieľ. Viete, pánovi ministrovi Naďovi sa za tie tri roky, ktoré je na čele ministerstva obrany, podarilo pretvoriť Slovensko na americkú kolóniu, na pobočku Pentagonu. Ako oni pískajú, tak on salutuje. Mal tu svojho obľúbeného ministra obrany Spojených štátov amerických a keď som videl tie zaľúbené pohľady, tak som o chvíľku pánovi Naďovi aj pochyboval. Ale viete, pán Lloyd Austin, americký minister obrany, ten vie, prečo to robí. On bol kedysi jeden zo šéfov americkej zbrojovky Raytheon, ktorá ale brutálne zarába na tejto vojne, ale brutálne. Im rastú tak miliardovo zisky, že nikomu tak nerastú okrem Pfizeru. Raytheon, americká zbrojovka. Fajn, pán Lloyd Austin má svoje ciele, chce bohatnúť, ale čo má z toho Naď? Prečo robí takéhoto, s prepáčením, použijem terminus technicus, užitočného idiota Američanom? Prečo? Prečo nás zaťahuje do vojny? Čo my s touto vojnou máme? Toto je provinčný lokálny spor o územie Donbasu, do ktorého sa montuje Amerika a vytvorila z toho geopolitický spor, proxy vojnu medzi Spojenými štátmi americkými a Ruskou federáciou. Nebyť toho, že Američania futrujú zbrane do Ukrajiny, už dávno by bolo po vojne. By bolo po vojne, ukončené a nezomierali by Ukrajinci. A to je hádam naším cieľom, aby ľudia na Ukrajine neumierali. Nie, tento sa tu rehoce (rečník ukázal na ministra), lebo ten je najšťastnejší, keď môže trepotať ukrajinskou vlajočkou a zabávať sa na krvi samotných Ukrajincov a ešte do toho bude vrieskať ukrajinské banderovské pozdravy. Sláva Ukrajine, že áno, pán Naď. Viete, tragédiou je, že na Ukrajine zomierajú nevinní ľudia a nebyť západných vojnových štváčov, ako je Naď, by tá vojna už dávno mohla skončiť. A tragédiou je aj to, že zatvárajú oči tí, ktorí majú v každom slove, v každej druhej vete hovoria o fašizme a tak ďalej, že zatvárajú oči nad tým, ako rastie popularita Stepana Banderu, Suševiča a ďalších nacistov na Ukrajine. Ako im stavajú sochy. Podľa prieskumov verejnej mienky 85 % Ukrajincov obdivuje Stepana Banderu. To je ten, ktorý vo Vulini vraždil alebo v mene ktorého vraždili desaťtisíce Poliakov, Židov a ktorí aj plienili na východnom Slovensku. Na to sa akosi zabúda. To nikomu nevadí, pán antifašista? Zajtra je výročie porážky nacistov. Nemeckých nacistov v Stalingrade, 80. výročie, 2. február 1943. Ja som zvedavý, či si aspoň takéto veľké výročia dokáže pán Naď v mene Slovenskej republiky uctiť, že zomierali sovietski vojaci, vojaci Červenej armády za to, aby sme my boli slobodní. A dneska tu šíria títo tú najhoršiu, najodpornejšiu rusofóbiu. Horšiu ako Adolf Hitler v roku ´40. Toto je, pán Naď, hitlerovský slovník, nenávisť voči Rusom, zbrojenie, militarizmus a slúženie západným mocnostiach. Čo z toho má? Pýtam sa ešte raz, čo z toho má? Pani Čaputová dostáva aspoň vyznamenania. Tá si chodí každý druhý deň do Nemecka od jednej nacistickej organizácie, do Ameriky od ďalších. Ale čo dostáva Naď? Naď tu robí iba užitočného idiota Spojeným štátom americkým. Ako, je to aj otázka charakteru. Viete, keby aspoň pán Naď trošku viacej čítal. Napríklad Johna Mearsheimera, veľký geopolitický analytik zo Spojených štátov amerických, si predstavte, ktorý hovorí úplne jasne. Toto je spor medzi veľmocami, spor medzi USA a Ruskom. A jediný spôsob, ako ho zastaviť, je, že si sadnú tieto dve mocnosti a zabezpečia mier. Viete len, spomeňme si naposledy, keď sa s Rusmi dohodli západné mocnosti – Francúzi, Nemci – a uzatvorili tzv. Minské dohody 2 a o tých sme sa dozvedeli nedávno od Angely Merkelovej, že to malo len kúpiť čas Ukrajine, aby sa mohla vyzbrojiť, aby mohla potom bojovať s Rusmi. Takže od prvého dňa chceli vojnu s Ruskom a Rusi to dobre vedeli. Dobre vedeli, čo páchali od roku 2014 na Donbase. Ako vraždili ľudí, 14-tisíc ľudí. Vtedy ste boli ticho, pán Naď. Vtedy vám to bolo jedno. Dneska tu plačete nad osudom Ukrajincov, a vtedy ste boli ticho, keď zomierali nevinní ľudia na Donbase. A keď s ním nesúhlasíte, keď s pánom Naďom nesúhlasíte a tu brbloce niečo a hystericky tu jančí a označuje ľudí na Slovensku za háveď. To si vypočuli antifašistickí bojovníci, keď oslavovali koniec druhej svetovej vojny a oslobodenie Poltára, to si vypočuli od pána ministra Naďa, že vraj sú háveď. Lebo si dovolili zavolať aj predstaviteľov ruskej ambasády. A že tam viala vlajka Sovietskeho zväzu? A koho vlajka tam mala viať? Tretej ríše? Alebo Spojených štátov amerických? Pán Naď, študujte tú históriu, prestaňte prekrúcať dejiny. Oslobodila nás Červená armáda, národy Sovietskeho zväzu, áno, aj Ukrajinci a aj Rusi a aj Bielorusi, aj Kazaši, áno, všetkým ďakujeme a najviac si v tej druhej svetovej vojne vytrpeli práve Rusi, ruský národ. Viete, koľko Rusov zomrelo v druhej svetovej vojne etnicky? 14 miliónov, Ukrajincov 7 miliónov, Bielorusov 2,5 milióna. Pán Naď, naštudujte si to, prosím. (Zaznievanie gongu.) Ďalšia vec. Ak počúvame dneska svetových lídrov, ktorí hovoria, že nebudú posielať zbrane na Ukrajinu, ako napríklad brazílsky prezident Lula, ľavičiar, ak počúvame pápeža, ktorý hovorí o mieri, ak počúvame maďarského premiéra, ktorý hovorí, že áno, humanitárna pomoc musí ísť na Ukrajinu, ale zároveň musíme upozorňovať na tie fašistické praktiky, ktoré robí Ukrajina voči menšinám a musíme prestať zbrojiť. Toto hovoria viacerí významní svetoví štátnici. Ale tuto máme koloniálnu vládu, pána Naďa, Hegera a ďalších, ktorí celý svoj život spojili so spoluprácou s Američanmi, s mimovládkami. Pán Naď mal vlastnú mimovládku, ktorú futrovali rôzne kruhy, nebudem hovoriť aké. Zarábal na tom, že radil zbrojárskym firmám, a teraz sa tu rehlí, lebo je na suchu. Gratulujem, pán Naď, ale tlačíte, tlačíte Slovensko tam, kam nepatrí. Slovensko je jeden mierumilovný národ. Slovensko má byť prvé v čele tých, ktorí budú bojovať za mier. Slovensko nesmie posielať zbrane na Ukrajinu. Slovensko musí zrušiť sankcie proti Rusku. Toto je naša úloha a ja som presvedčený, že pokiaľ sa nám podarí vyhrať parlamentné voľby, doručíme to, čo sme sľubovali. Prestaneme podporovať sankcie proti Rusku, prestaneme zbrojiť Ukrajinu a konečne sa začneme starať o Slovákov, lebo tí si to zaslúžia. Kvôli vám tu je to obrovské zdražovanie, kvôli tomu, akým spôsobom zavádzate sankcie voči Rusku, akú nezmyslenú hospodársku politiku robíte a ako slúžite Spojeným štátom americkým a ďalším západným veľmociam, čo je proti slovenským národným záujmom. Dovoľte poslednú poznámku. Tá miera nenávisti voči ruskému národu sa prejavuje až vulgárnym spôsobom a počúvali sme tu aj pána Osuského, ktorý keď ešte hovoril o druhej svetovej vojne, tak hovoril o tom, že spojenci posielali Rusom „žrádlo“. Zase sa ukázal náš veľký ctiteľ dôstojnosti a morálky. Ako môže povedať, že sa ľuďom posiela žrádlo? Takýmto spôsobom on nenávidí tých, ktorí nás oslobodzovali. Takto, takúto nenávisť, akú voči Rusom prejavujú ľudia, ako je Osuský alebo Naď, takúto nenávisť naozaj naposledy predvádzali nacisti počas druhej svetovej vojny. A to je veľké memento. Prestaňme s nenávisťou! Prestaňme s nenávisťou voči iným národom! Prestaňme s tým podhadzovaním sa západným mocnostiam a konečne začnime hovoriť o mieri! Viete, história nás učí, že každá vojna jedného dňa skončí. Prečo to nemôže byť skôr? Prečo to nemôže byť už teraz? Prečo teraz musíme čakať rok, dva, tri, štyri, päť, až kým sa konečne uráčia a pochopia, že Rusko sa nedá poraziť? Dohodnime sa s tými mocnosťami! Prestaňme bojovať, prestaňme zabíjať! To, čo robí dneska Západ na Rusku, je podpora masového zabíjania a ja s tým odmietam súhlasiť. Budem vždy bojovať za mier a som rád, že na Slovensku je tak nádherne rozdelená spoločnosť v politike, že ľavica celkom jasne hovorí o mieri a pravica celkom jasne o vojne. Ľudia si budú môcť vybrať vo voľbách. Vojnu – Naďa, alebo Roberta Fica – a teda mier. Ďakujem pekne. (Ruch v sále.)